ኤምቲኤን እና ቮዳኮም ከኢትዮ ቴሌኮም ጋር ለመስራት ፍላጎት እንዳላቸው ገለጹ
አለምአቀፍ የቴሌኮም ኩባንያዎቹ ኤምቲኤን እና ቮዳኮም ከኢትዮ ቴሌኮም ጋር ለመስራት ፍላጎት እንዳላቸው ገልፀዋል፡፡በመንግስት ይዞታ ሥር ያሉ በማምረት ወይም አገልግሎት በመስጠት ላይ የሚገኙትም ሆነ በግንባታ ላይ የሚገኙ የባቡር፣ የስኳር ልማት፣ የኢንዱስትሪ ፓርክ፣ የሆቴል እና የተለያዩ የማኑፋክቸሪንግ ድርጅቶች ሙሉ በሙሉ ወይም በከፊል በአክሲዮን ሽያጭ ወደ ግል ዘርፍ እንዲተላለፉ መወሰኑን ተከትሎ አለምአቀፍ የቴሌኮም ኩባንያዎች ከኢትዮ ቴሌኮም ጋር ለመስራት ፍላጎት አሳይተዋል፡፡የደቡብ አፍሪካው ግዙፍ የቴሌኮም ኩባንያ ኤም ቲ ኤን ኢትዮጵያ ለግሉ የቴሌኮም ዘርፍ በሯን ክፍት ማድረጓ እንዳስደሰተው በመግለጽ፥ በኢትዮጵያ ያለውን ምቹ የኢንቨስትመንት አጋጣሚን እንደሚጠቀም አሳውቋል፡፡በቀጣይ ከዘርፉ የሥራ ሃላፊዎች ጋር ለመነጋገር መወሰኑንም ነው የሞባይል ኔትወርክ አቅራቢ ኩባንያው ለሮይተርስ የገለፀው፡፡በተመሳሳይ ቮዳኮም ግሩፕ ኢትዮጵያ በዘርፉ ለሚከናወኑ ስራዎች አመቺ መሆኗን በማንሳት የሀገሪቱ መንግስት የሰጠውን ይህን የኢንቨስትመንት ዕድል ለመጠቀም መዘጋጀቱን ገልጿል፡፡ በኢንቨስትመንት መለኪያ መስፈርቶች ላይ በጋራ መግባባት እስከተቻለ ድረስ ኢትዮጵያ ያቀረበችውን የኢንቨስትመንት ጥሪ ኩባያው በሚገባ እንደሚጠቀም ነው የቮዳኮም ግሩፕ በቃልአቀባዩ በኩል ያስታወቀው፡፡